Gug skole er en blandt flere nordjyske skoler, der dermed deltager i en landsdækkende aktion. Eleverne er utilfredse med forholdene rundt omkring på skolerne, og vil bruge den politiske valgkamp til at gøre politikerne opmærksomme på problemerne. Stine Søgaard Petersen, der er elevrådsformand på Gug Skole, fortæller at man regner med at blokaden vil fortsætte indtil klokken 13.00 i dag. - Vi har givet tilladelse til, at de mindste elever fra nulte til tredie klasse kan komme indenfor i varmen, da vi ikke vil tage ansvaret for, at de skal stå herude og fryse siger hun til TV2/Nord. Lærerne har til gengæld ikke fået adgang til skolen, men selv synes de ikke, at det gør så meget. - Jeg kom allerede kl. 6.30, og der havde eleverne blokeret indgangen. På den anden side, kan jeg jo se, at vores undervisning i demokrati virker, griner hans Hostrup Nielsen, der er lærer på Gug Skole. Blokaden opretholdes til kl. 13. resten af dagen er undervisningen efter planen suspenderet.

Referat:
Eleverne på Gug Skole i Aalborg har blokeret skolen, så der ikke kan undervises i dag.